EPISTOLA XVIII. AD OSBERNUM ANTISTITEM.
Quod Balduinum abbatem secum detineat, quominus Richardi placito adesse queat; excusari proinde illum, et causam differri rogat.
LANFRANCUS indignus antistes, OSBERNO digno antistiti, salutem cum orationibus. 311 Ad Frachenam villam nostram, quae coenobio sancti Emundi proxima est, veni, in qua, rege praecipiente, et corporis mei infirmitate urgente, aliquam accipere medicinam disposui. Pro qua re abbatem Balduinum detineo, cui rex curandae hujus aegritudinis curam suo ore injunxit, qui contra Richardum ad hunc conventum de quibusdam querelis placitum accepit; sed, abbate apud vos et apud eum de hoc itinere excusato, causam ipsam dilatam esse rogo et volo, quoadusque in unum conveniamus, et pari studio pariter ipsum negotium sine aliquo partium favore definiamus. Omnipotens Dominus vos benedicat, et in omnibus vestris negotiis promptus auxiliator assistat.
[ al., alio tempore
in unum]